Neuvoston ja neuvostossa kokoontuneiden jäsenvaltioiden hallitusten edustajien päätöslauselma, annettu 17 päivänä joulukuuta 1999, tietoyhteiskunnan työllisyys- ja sosiaalisista näkökohdista



Virallinen lehti nro C 008 , 12/01/2000 s. 0001 - 0003



NEUVOSTON JA NEUVOSTOSSA KOKOONTUNEIDEN JÄSENVALTIOIDEN HALLITUSTEN EDUSTAJIEN PÄÄTÖSLAUSELMA, annettu 17 päivänä joulukuuta 1999, tietoyhteiskunnan työllisyys- ja sosiaalisista näkökohdista (2000/C 8/01) EUROOPAN UNIONIN NEUVOSTO JA NEUVOSTOSSA KOKOONTUNEET JÄSENVALTIOIDEN HALLITUSTEN EDUSTAJAT, jotka 1) PALAUTTAVAT MIELEEN, että yhteisön yhtenä tehtävänä on edistää työllisyyden korkeaa tasoa, 2) PALAUTTAVAT MIELEEN, että 20 ja 21 päivänä marraskuuta 1997 kokoontunut työllisyyttä käsitellyt ylimääräinen Eurooppa-neuvosto, joka käynnisti Luxemburgin prosessin, kehotti komissiota antamaan sille ennen vuoden 1998 loppua selvityksen sähköisen kaupankäynnin, avointen verkkojen kehittämisen sekä opetuksessa ja koulutuksessa käytettävän multimedian alalla saavutetuista tuloksista ja näiden alojen tulevaisuudennäkymistä, 3) PALAUTTAVAT MIELEEN, että 11 ja 12 päivänä joulukuuta 1998 kokoontunut Wienin Eurooppa-neuvosto kiinnitti erityistä huomiota siihen, että hyödynnetään täysimääräisesti palvelusektorin ja elinkeinoelämään liittyvien palvelujen mahdollisuuksia, erityisesti tietotekniikan ja ympäristön alalla, 4) PALAUTTAVAT MIELEEN, että 3 ja 4 päivänä kesäkuuta 1999 kokoontunut Kölnin Eurooppa-neuvosto totesi, että innovaatiot ja tietoyhteiskunta luovat huomispäivän työpaikat, Euroopan on otettava johtoasema tietoyhteiskunnassa ja etenkin kaikkiin kouluihin on saatava mahdollisimman pian Internet-yhteydet, 5) PALAUTTAVAT MIELEEN, että komission tiedonannossa "Työllisyysmahdollisuudet tietoyhteiskunnassa" tähdennettiin yhteistyötarvetta toiminnan kaikilla tasoilla tähän haasteeseen vastaamiseksi, ehdotettiin aikataulua edistymisen seurantaa ja vertailukohtien asettamista varten, jotta EU voisi käyttää hyväkseen kaikki tietoaikakauden mahdollisuudet, sekä perustettiin jäsenvaltioiden korkean tason edustajien foorumi, 6) TOTEAVAT, että nämä edustajat ovat vaihtaneet tietoja tietoyhteiskuntaa koskevista kansallisista strategioista tällä foorumilla ja työmarkkinaosapuolet, tietoyhteiskuntateollisuus ja Euroopan vammaisfoorumi ovat antaneet oman panoksensa. Tämän pohjalta on luotu hedelmällinen vuoropuhelu, jonka ansiosta on voitu selvittää, mihin tärkeisiin toimiin olisi ryhdyttävä viipymättä, 7) PALAUTTAVAT MIELEEN myös, että laatiessaan työllisyyttä koskevia vuoden 1999 kansallisia toimintasuunnitelmiaan jäsenvaltiot sisällyttivät niihin tieto- ja viestintätekniikan tarjoamien uusien mahdollisuuksien hyödyntämisen työpaikkojen luomisessa, työllistettävyydessä, joustavampien ja mukautuvampien työmuotojen aikaansaamisessa sekä tasa-arvon edistämisessä, 8) TUNNUSTAVAT, että jäsenvaltiot ovat vastuussa koulutusjärjestelmiensä opetussisällöstä ja organisoinnista, 9) TOTEAVAT, että taloudellinen kilpailukyky perustuu inhimillisten voimavarojen innovatiiviseen hyödyntämiseen ja ympäristön ja yhteiskunnan kannalta kestävään kehitykseen ja että teknologia voi olla erinomainen keino tähän tavoitteeseen pääsemiseksi, 10) KATSOVAT, että teknisen innovaation lisäksi tarvitaan organisaatiomuutoksia ja uusia työnorganisointitapoja, jotta tuloksena olisi uusia työpaikkoja ja taloudellista kasvua, ja että tieto on merkittävä osa osaamista, VETOAVAT JÄSENVALTIOIHIN seuraavasti: I. Tietoyhteiskunnan tarjoamien mahdollisuuksien maksimoiminen työpaikkojen luomisessa, erityisesti: a) Oppiminen ja tutkimus tietoyhteiskunnassa 1. Olisi edistettävä "oppimaan oppimista" teknologian avulla ja tiedon käyttämisen, viestinnän ja innovoinnin oppimista helpottamalla vuoden 2002 loppuun mennessä oppilaiden pääsyä Internetiin, jos tämä vastaa kansallisia painopistealueita ja käytäntöjä, i) olisi annettava opettajille mahdollisuus hankkia tarvittavat tiedot tietotekniikan avulla luotavista uusista työskentely- ja oppimistavoista ja ii) olisi laajennettava tietotekniikan sisällyttämistä opetusohjelmiin. 2. Opetuksen, koulutuksen ja tutkimuksen alalla olisi lisättävä oppi- ja tutkimuslaitosten välistä yhteistyötä sekä niiden ja työelämän, työmarkkinaosapuolten ja hallituksen välisiä yhteyksiä. 3. Olisi hyödynnettävä täysimääräisesti tietotekniikan tarjoamia mahdollisuuksia elinikäisen oppimisen tukemiseksi työssä, "tekemällä oppiminen" mukaan lukien, tukemalla työmarkkinaosapuolten kanssa sellaisten "oppivien organisaatioiden" syntymistä, joissa painotetaan henkilöresurssien kehittämistä. b) Työ tietoyhteiskunnassa Yhteistoiminnassa työmarkkinaosapuolten kanssa: 4. Olisi luotava uusia työvoiman kehittämistä koskevia politiikkoja, tarvittavaa tutkimustyötä unohtamatta, jotka paremmin valmentaisivat nykyisiä ja uusia työntekijöitä ja työnantajia vastaamaan tietoyhteiskunnan asettamiin haasteisiin niin, että voidaan turvata nykyiset työpaikat ja luoda uusia, ja joissa hyödynnetään uutta teknologiaa niin, että vammaiset voivat osallistua täysimääräisesti työelämään. 5. Olisi annettava tieto- ja tietoliikennetekniikan kuten tietokoneen käytön perusvalmiudet niin monille työntekijöille (sekä työssä oleville että työttömille) kuin mahdollista ja saatettava koulutus ja ammatillinen pätevyys ajan tasalle tiedoissa ja taidoissa olevien puutteiden korjaamiseksi niin, että ne vastaavat tietoyhteiskunnan uusia työmahdollisuuksia. 6. Olisi kehitettävä tarkoituksenmukaisissa puitteissa, jotka turvaavat työntekijöiden ja heidän työnantajiensa oikeudet ja velvollisuudet, tietoyhteiskuntaan sopivia uusia joustavia työmuotoja, jotka edistävät innovaatiota ja tuottavuutta ja turvaavat työllisyyden sekä sosiaalisen suojelun korkean tason. 7. Olisi autettava organisaatioita ja niiden työntekijöitä, erityisesti mikro- ja pienyrityksiä, joiden yritysympäistössä tapahtuu huomattavia muutoksia, sopeutumaan tietoyhteiskuntaan ja sähköiseen kaupankäyntiin ja hyödyntämään täysimääräisesti ja sosiaalisesti kestävällä tavalla tietoyhteiskunnassa saatavilla olevaa teknologiaa. c) Julkiset palvelut tietoyhteiskunnassa 8. Olisi kehitettävä tietoyhteiskunnan välineiden käyttöä kansalaisten jokapäiväisessä kanssakäymisessä julkisten palvelujen tehokkuuden ja laadun parantamiseksi. Olisi tarjottava julkista tietoa ja palveluja silloin kun ja siellä missä kansalaiset niitä haluavat ja tarvitsevat sekä kehitettävä kiireellisesti helppokäyttöiset ja selkeät hakemistot sisältävät Internet-sivut, joilta saa tietoa oikeuksista, sosiaali-, työllisyys- ja kulttuuripalveluista ja joilta on linkkejä tärkeisiin julkisiin palveluihin. 9. Olisi tuettava yrittäjyyttä ja työpaikkojen luomista tehostamalla hallintoa ja menettelytapoja käyttämällä tieto- ja viestintätekniikoita; asettamalla etusijalle mahdollisuus käyttää julkisia tietoja sekä onlinetoimia ja -maksuja asioitaessa viranomaisten kanssa sekä digitaalisia hankintamenettelyjä, siten että samalla turvataan tarpeellinen tietosuoja. 10. Julkisten palvelujen olisi mahdollisuuksien mukaan oltava saatavissa sähköisessä muodossa ja samalla myös parannettava vuorovaikutusta sekä varmistettava, että kaikissa paikallistason yhteisöissä on käytettävissä yleisiä Internet-käyttöpisteitä, joissa on mahdollisuus saada ohjausta tietoyhteiskunnan vaatimissa taidoissa. d) Kestävä kehitys ja tietoyhteiskunta 11. Tietotekniikkaa olisi hyödynnettävä sellaisten tuotanto- ja kulutustapojen kehittämiseksi, jotka suojelevat ympäristöä, tukevat kestävää ekologista kehitystä ja luovat niihin perustuvia uusia palveluja ja työpaikkoja. II. Sosiaalisen yhteenkuuluvuuden vakiinnuttaminen ja vahvistaminen tietoyhteiskunnassa, erityisesti: 12. Jotta kaikki kansalaiset voisivat yhtälailla hyödyntää tietoyhteiskunnan tarjoamia mahdollisuuksia, olisi lisättävä kaikkien yhteiskuntaryhmien, etenkin pitkäaikaistyöttömien, kouluttamattomien työntekijöiden, lukutaidottomien, vanhusten, vammaisten sekä suojattomassa asemassa olevien vähemmistöjen ja muiden heikossa asemassa olevien ryhmien tietoja ja taitoja. 13. Olisi edistettävä miesten ja naisten yhtäläisiä mahdollisuuksia käyttää tietoyhteiskunnan välineitä oppilaitoksissa ja koulutuksen kaikilla tasoilla. 14. Olisi tuettava taloutta, etenkin mikro- ja pk-yrityksiä, sekä voittoa tavoittelemattomia ja vapaaehtoisjärjestöjä, jotta ne voisivat hyötä tietoyhteiskunnasta ja samalla työtapojen uudenaikaistamisesta työpaikkojen määrän ja työelämän laadun maksimoimiseksi. 15. Olisi otettava käyttöön Euroopan innovaatiokyky tukemalla koulutusta, yrittäjyyttä, talouden ja ympäristön kannalta kestävää kehitystä sekä luovuutta erityisesti reuna-alueilla ja muita epäedullisemmassa asemassa olevilla alueilla. Ihmisten innovatiivisten kykyjen käyttöön ottaminen on työpaikkojen luomisen tärkeä osatekijä ja perusta sosiaaliselle yhteenkuuluvuudelle. VETOAVAT KOMISSIOON seuraavasti: 1. Komission olisi edistettävä tietoyhteiskunnan sosiaalisia ja työmarkkinanäkökohtia Euroopan sosiaalirahaston kaikilla painopistealueilla. 2. Komission olisi käytettävä tieto- ja viestintätekniikoita palveluiden, kuten EURESin (European Employment Services), ja tiedottamisen avoimuuden lisäämiseksi eurooppalaisella tasolla. 3. Komission olisi tutkimusta, teknologista kehittämistä ja esittelyä koskevan viidennen puiteohjelman kautta tuettava innovaatiota erityisesti, kun hyödynnetään uusia tekniikoita ja innovatiivista työn organisointia luotaessa uusia työpaikkoja synnyttäviä uusia tuotteita ja palveluja. 4. Komission olisi yhteistoiminnassa jäsenvaltioiden korkean tason edustajien foorumin kanssa ja yhteistyössä työmarkkinaosapuolten, tietoyhteiskuntateollisuuden ja muiden ryhmien kanssa annettava selvitys strategioista, joiden tarkoituksena on maksimoida työpaikkojen määrä tietoyhteiskunnassa, ennen Lissabonin ylimääräistä Eurooppa-neuvostoa, jossa keskitytään tähän aiheeseen ottamalla EU:n asialistalle tärkeänä tavoitteena "Työllisyys, talousuudistukset ja sosiaalinen yhteenkuuluvuus - innovaation sekä tietojen ja taitojen Euroopan kehittämiseksi". 5. Komission olisi annettava neuvostolle tietoja Euroopan tason työmarkkinaosapuolten kuulemisesta etätyön osalta.